Можна запярэчыць: а дзе ж вы сёння бачылі беларускую мастацкую крытыку? Яе даўно і след прастыў! Гэта так і не так: усё ж час ад часу з’яўляецца ў нейкіх часопісах штосьці падобнае на крытычную думку ў адносінах да выяўленчай культуры, але, канешне, на жаль, мала хто з аматараў мастацтва, мастакоў дый саміх мастацтвазнаўцаў тое чытае. А ў Сеціва беларуская мастацкая крытыка пакуль не ўвайшла, каб набыць характэрныя для онлайн-крытыкі такія рысы, як мультымедыйнасць, інтэрактыўнасць, гіпертэкстуальнасць. А калі што і праскоквае, то гэта альбо вельмі нізкі прафесійны ўзровень, альбо дылетанцтва, альбо плагіят чыстай вады.